b'\n_START_ARTICLE_\nItalian jalkapalloskandaali 2006\n_START_PARAGRAPH_\nItalian jalkapalloskandaali 2006 (ital. Calciopoli) oli useita Serie A:n ja Serie B:n jalkapalloseuroja koskettanut skandaali. Syytt\xc3\xa4j\xc3\xa4t tutkivat mestarijoukkue Juventusta sek\xc3\xa4 AC Milania, Fiorentinaa ja Laziota. My\xc3\xb6hemmin syytteet nostettiin my\xc3\xb6s Regginaa ja Arezzoa vastaan._NEWLINE_Skandaali paljastui toukokuussa 2006 Italian poliisin nauhoittamien valmentajien ja erotuomariyhdistysten v\xc3\xa4listen puhelinkeskusteluiden tultua julkisuuteen. Seuroja syytettiin otteluiden tuloksiin vaikuttamisesta sopimalla tuomarivalinnoista._NEWLINE_Valituskierrosten j\xc3\xa4lkeen Juventus menetti kaksi mestaruutta ja se pudotettiin Serie B:hen, mik\xc3\xa4 tarkoitti sit\xc3\xa4, ett\xc3\xa4 tuleva kausi k\xc3\xa4ytiin ensimm\xc3\xa4ist\xc3\xa4 kertaa koskaan t\xc3\xa4ysin ilman Juventusta. Lis\xc3\xa4ksi sille tuomittiin muiden seurojen tavoin pistemenetyksi\xc3\xa4.\n_START_SECTION_\nSkandaalin eteneminen\n_START_PARAGRAPH_\nSkandaali paljastui toukokuussa 2006, kun Italian lehdist\xc3\xb6 julkaisi Juventuksen puheenjohtajan ja Italian jalkapalloliiton erotuomarivalinnoista vastaavan ty\xc3\xb6ntekij\xc3\xa4n v\xc3\xa4lisen nauhoitetun puhelinkeskustelun. Keskustelu tiettyjen erotuomarien nime\xc3\xa4misest\xc3\xa4 Juventuksen otteluihin oli nauhoitettu Juventuksen mestaruuteen p\xc3\xa4\xc3\xa4ttyneell\xc3\xa4 kaudella 2004\xe2\x80\x932005. Italian jalkapalloliitto aloitti tutkinnan, mink\xc3\xa4 j\xc3\xa4lkeen liiton puheenjohtaja ja koko Juventuksen johtokunta pian erosivat. Tutkinnan piiriin tulivat Juventuksen lis\xc3\xa4ksi my\xc3\xb6s AC Milan, Fiorentina ja Lazio. Yhdeks\xc3\xa4n erotuomaria hyllytettiin tutkinnan edetess\xc3\xa4._NEWLINE_Liiton tutkintaa johtamaan nimitettiin politiikan korruptiota tutkinut Franscesco Borrelli. H\xc3\xa4nen ker\xc3\xa4\xc3\xa4m\xc3\xa4ns\xc3\xa4 aineiston perusteella syytt\xc3\xa4j\xc3\xa4 Stefano Palazzi nosti kes\xc3\xa4kuun lopulla syytteet seuroja ja 26 henkil\xc3\xb6\xc3\xa4 vastaan. Oikeudenk\xc3\xa4ynti alkoi 29. kes\xc3\xa4kuuta ja ensimm\xc3\xa4iset tuomiot julistettiin hein\xc3\xa4kuun 14. p\xc3\xa4iv\xc3\xa4. Seurat valittivat tuomioista valitustuomioistuimeen, joka lievensi niit\xc3\xa4 hein\xc3\xa4kuun lopulla. Italian olympiakomitean johtama tuomioistuin v\xc3\xa4hensi seurojen saamia pistev\xc3\xa4hennyksi\xc3\xa4 viel\xc3\xa4 lokakuun lopussa. _NEWLINE_Skandaali laajeni viel\xc3\xa4 elokuussa, kun syytteit\xc3\xa4 nostettiin my\xc3\xb6s Regginaa ja Serie B:n Arezzoa vastaan. Niit\xc3\xa4 rangaistiin pistemenetyksin.\n_START_SECTION_\nSeuraukset\n_START_PARAGRAPH_\nTuomioiden vuoksi kauden 2005-2006 sarjataulukko uusittiin. Mestaruus annettiin alun perin kolmanneksi sijoittuneelle Inter Milanille, kun mestaruus otettiin pois Juventukselta ja AC Milanin pistev\xc3\xa4hennys pudotti sen Interin taakse. Alkuper\xc3\xa4isen tuomion perusteella Messina, Lecce ja Treviso v\xc3\xa4lttiv\xc3\xa4t putoamisen, mutta valitusten j\xc3\xa4lkeen ainoastaan Messina s\xc3\xa4ilytti paikkansa._NEWLINE_Alkuper\xc3\xa4isen sarjataulukon mukaan AC Milan, Juventus ja Fiorentina p\xc3\xa4\xc3\xa4siv\xc3\xa4t Mestarien liigaan ja Lazio UEFA Cupiin. Kaikki menettiv\xc3\xa4t paikkansa kilpailuissa. AC Milan p\xc3\xa4\xc3\xa4si lopulta Mestarien liigan karsintaan, kun sen edellisen kauden pistev\xc3\xa4hennyst\xc3\xa4 lievennettiin. Seuraavan vuoden kev\xc3\xa4\xc3\xa4ll\xc3\xa4 Milan lopulta voitti Mestarien liigan. ChievoVerona ja AS Roma korvasivat Juventuksen ja Fiorentinan Mestarien liigassa ja Palermo, Livorno ja Parma p\xc3\xa4\xc3\xa4siv\xc3\xa4t UEFA Cupiin.'